**Teave Tallinna Kaubamaja Grupp AS korralise üldkoosoleku ning enne üldkoosolekut hääletamise kohta**

**1. Juhatuselt teabe küsimise õigus ja kord**

Aktsionäril on õigus üldkoosolekul saada juhatuselt teavet aktsiaseltsi tegevuse kohta. Juhatus võib keelduda teabe andmisest, kui on alust eeldada, et see võib tekitada olulist kahju aktsiaseltsi huvidele. Aktsionär võib juhul, kui juhatus keeldub teabe andmisest, nõuda, et tema nõudmise õiguspärasuse üle otsustaks aktsionäride üldkoosolek, või esitada üldkoosoleku toimumisest alates kahe nädala jooksul hagita menetluses kohtule avalduse juhatuse kohustamiseks teavet andma (äriseadustiku § 287).

Aktsionäridel on õigus esitada Tallinna Kaubamaja Grupp AS juhatusele küsimusi pärast üldkoosoleku päevakorra, sealhulgas täiendavate päevakorra punktide ammendumist. Aktsionär võib küsimuse esitada suuliselt või kirjalikult, pöördudes üldkoosoleku juhataja poole.

**2.** **Täiendavate küsimuste päevakorda võtmise ja otsuste eelnõude esitamise kord**

Aktsionärid, kelle aktsiatega on esindatud vähemalt 1/20 aktsiakapitalist, võivad nõuda täiendavate küsimuste võtmist korralise üldkoosoleku päevakorda, kui vastav nõue on esitatud hiljemalt 15 päeva enne üldkoosoleku toimumist (äriseadustiku § 293 lõige 2). Samaaegselt päevakorra täiendamise nõudega tuleb esitada aktsiaseltsile iga täiendava küsimuse kohta otsuse eelnõu või põhjendus (äriseadustiku § 2931 lõige 3). Eespool nimetatud dokumendid tuleb esitada aktsiaseltsile hiljemalt 2. märtsiks 2023 kirjalikult Tallinna Kaubamaja Grupp AS aadressil Kaubamaja 1, 10143 Tallinn.

Aktsionärid, kelle aktsiatega on esindatud vähemalt 1/20 aktsiakapitalist, võivad aktsiaseltsile esitada iga päevakorrapunkti kohta otsuse eelnõu. Nimetatud õigust ei või kasutada hiljem kui kolm päeva enne üldkoosoleku toimumist, see on mitte hiljem kui 14. märtsil 2023 (äriseadustiku § 2931 lõige 4).

**3. Teave aktsiate ja aktsiatega seotud hääleõiguste koguarvu kohta**

Tallinna Kaubamaja Grupp AS aktsiakapital on 21. veebruar 2023 seisuga 16 291 680 eurot. Aktsiaid on kokku 40 729 200. Iga aktsia annab ühe hääle.

**4. Teave esindaja määramise ja volituste tagasivõtmise korra kohta**

Tallinna Kaubamaja Grupp AS kodulehel [www.tkmgroup.ee](http://www.tkmgroup.ee) ja Nasdaq Balti börsi kodulehel (<https://nasdaqbaltic.com/>) avalikustatud börsiteatele lisatult on avaldatud blanketid, mida kasutades on aktsionäril võimalik määrata esindaja oma õiguste teostamiseks korralisel üldkoosolekul ja tühistada aktsionäri antud volikiri.

**4.1 Esindaja määramise kord**

Tallinna Kaubamaja Grupp AS kodulehel kättesaadavat ja üldkoosoleku kokkukutsumise börsiteatele lisatud esindaja määramise volikirja blanketti kasutades on võimalik esindajat määrata järgmistel viisidel:

1. Volikirja blankett tuleb täita nõutud andmetega elektrooniliselt, seejärel tuleb volikirja blankett printida ning allkirjastada volitajast aktsionäri või aktsionäri esindaja(te) poolt. Allkirjastatud volikiri tuleb üle anda esindajale. Korralisele üldkoosolekule registreerimisel peab esindaja esitama täidetud ja aktsionäri või selle esindaja(te) poolt allkirjastatud volikirja ning muud vajalikud dokumendid.
2. Volikirja blankett tuleb täita nõutud andmetega elektrooniliselt, seejärel tuleb täidetud volikirja blankett printida ning allkirjastada volitajast aktsionäri või aktsionäri esindaja(te) poolt ning toimetada volikiri (tööpäevadel kella 10.00 kuni 16.00, hiljemalt 14. märtsil 2023) kas aktsionäri või aktsionäri esindaja(te) või volitatud esindaja poolt Tallinna Kaubamaja Grupp AS kontorisse, aadressil Kaubamaja 1 (5. korrus), Tallinnas. Sellisel juhul ei pea volitatud esindaja korralisele üldkoosolekule registreerimisel volikirja esitama.
3. Volikirja blankett tuleb täita nõutud andmetega elektrooniliselt, allkirjastada digitaalselt volitajast aktsionäri või aktsionäri esindaja(te) poolt ning seejärel saata volikiri hiljemalt 14. märtsil 2023 kella 16-ks Tallinna Kaubamaja Grupp AS-ile e-posti aadressil: tkmgroup@kaubamaja.ee. Sellisel juhul ei pea volitatud esindaja korralisele üldkoosolekule registreerimisel volikirja esitama.

Juhul kui eespool nimetatud volitus on antud volitatud esindaja poolt, siis peab volitus, millega aktsionäri seaduslik esindaja volitab volitatud esindajat eespool nimetatud volitust andma, olema antud samas vormis kui Tallinna Kaubamaja Grupp AS kodulehel ja üldkoosoleku kokkukutsumise börsiteatele lisatult avaldatud blankett. Volitatud esindaja võib esindajat volitada ainult juhul, kui talle on seadusliku esindaja poolt antud õigus edasivolitamiseks.

Juhul kui eespool nimetatud volikiri ei ole täielikult täidetud või ei ole esitatud nõutud viisil, on Tallinna Kaubamaja Grupp AS-il õigus jätta volikiri tähelepanuta.

**4.2 Esindaja volituste tagasivõtmise kord**

Tallinna Kaubamaja Grupp AS kodulehel olevat ja üldkoosoleku kokkukutsumise börsiteatele lisatud esindaja volituste tagasivõtmise teate blanketti kasutades on võimalik esindaja volitusi tagasi võtta järgmistel viisidel:

1. Volituste tagasivõtmise teate blankett tuleb täita nõutud andmetega elektrooniliselt, seejärel tuleb täidetud teate blankett printida ning allkirjastada volitajast aktsionäri või aktsionäri esindaja(te) poolt ning toimetada teade (tööpäevadel kella 10.00 kuni 16.00, hiljemalt 14. märtsil 2023) kas aktsionäri või aktsionäri esindaja(te) poolt Tallinna Kaubamaja Grupp AS kontorisse, aadressil Kaubamaja 1 (5. korrus), Tallinnas.
2. Volituste tagasivõtmise teate blankett tuleb täita nõutud andmetega elektrooniliselt ja allkirjastada digitaalselt volitajast aktsionäri või aktsionäri esindaja(te) poolt ning seejärel saata teade hiljemalt 14. märtsil 2023 kella 16-ks Tallinna Kaubamaja Grupp AS-ile e-posti aadressil: tkmgroup@kaubamaja.ee.

Juhul kui eespool nimetatud teade on esitatud volitatud esindaja poolt, siis peab volitus, millega aktsionäri seaduslik esindaja volitab volitatud esindajat eespool nimetatud teadet esitama, olema antud samas vormis kui Tallinna Kaubamaja Grupp AS kodulehel ja üldkoosoleku kokkukutsumise börsiteatele lisatult avaldatud volituse blankett. Volitatud esindaja võib esindajat volitada ainult juhul, kui talle on seadusliku esindaja poolt antud õigus edasivolitamiseks.

Juhul kui eespool nimetatud volikiri ei ole täielikult täidetud või ei ole esitatud nõutud viisil, on Tallinna Kaubamaja Grupp AS-il õigus jätta volikiri tähelepanuta.

**5. Teave enne üldkoosolekut hääletamise kohta**

Kooskõlas äriseadustiku §-le 2982 võib aktsionär üldkoosoleku päevakorras olevate punktide kohta koostatud otsuste eelnõusid hääletada enne üldkoosolekut, edastades oma hääle aktsiaseltsile enne üldkoosolekut vähemalt kirjalikku taasesitamist võimaldavas vormis. Juhatus on Tallinna Kaubamaja Grupp AS kodulehel [www.tkmgroup.ee](http://www.tkmgroup.ee) ja üldkoosoleku kokkukutsumise börsiteatele lisatult avaldanud hääletussedeli üldkoosoleku päevakorrapunktide kohta koostatud otsuste eelnõude hääletamiseks (edaspidi hääletussedel).

Enne üldkoosolekut hääletamiseks tuleb täidetud ja allkirjastatud hääletussedel edastada juhatusele hiljemalt üldkoosoleku toimumise päevale eelneval päeval 16. märtsil 2023. aastal kella 12.00-ks. Arvesse ei võeta hääletussedeleid, mis laekuvad juhatusele pärast eelnimetatud tähtaega. Juhul, kui aktsionär edastab mitu täidetud hääletussedelit, loetakse kehtivaks see hääletussedel, mille digitaalse allkirja ajatempel või postitamise ajamärk on hiliseim. Kõik varasemad hääletussedelid loetakse kehtetuks.

Enne üldkoosolekut hääletanud aktsionär loetakse üldkoosolekul osalevaks ja tema aktsiatega esindatud hääled arvestatakse üldkoosoleku kvoorumi hulka, kui seaduses ei ole sätestatud teisiti. Juhul, kui enne üldkoosolekut hääletussedeli edastanud aktsionär osaleb üldkoosolekul ka füüsiliselt, loetakse kõik aktsionäri poolt enne üldkoosolekut saadetud hääletussedelid kehtetuks.

Juhul kui hääletussedel ei ole täielikult täidetud või ei ole esitatud nõutud viisil, on Tallinna Kaubamaja Grupp AS-il õigus jätta hääletussedel tähelepanuta.

**5.1. E-posti teel hääletamine enne üldkoosolekut**

Enne üldkoosolekut e-posti teel hääletamiseks täidab aktsionär hääletussedeli elektrooniliselt nõutud andmetega ning tähistab X-iga arusaadaval moel oma hääle (vastavalt „poolt“, „vastu“, „erapooletu“ või „ei hääleta“) iga otsuse eelnõu kohta. Peale hääle tähistamist kinnitab aktsionär hääletussedeli oma elektrooniliselt kvalifitseeritud digitaalse allkirjaga (Eestis näiteks ID-kaardiga, mobiil-ID-ga või kvalifitseeritud e-allkirja standardile vastava uuema smart-ID kontoga).

Aktsionär saadab täidetud ja digitaalselt allkirjastatud hääletussedeli juhatusele hiljemalt 16. märtsil 2023 kella 12.00-ks e-posti teel aadressil tkmgroup@kaubamaja.ee.

Kui aktsionäri eest täidab ning allkirjastab hääletussedeli aktsionäri esindaja, tuleb koos hääletussedeliga saata ka üldkoosoleku kutses nimetatud üldkoosoleku osalejate registreerimiseks vajalikud esindusõigust tõendavad dokumendid. Kui aktsionäri esindamise õigust tõendavat dokumenti on võimalik esitada ainult paberkujul, tuleb see edastada Tallinna Kaubamaja Grupp AS kontorisse, aadressil Kaubamaja 1 (5. korrus) Tallinnas hiljemalt 16. märtsil 2023 kella 12.00-ks. Juhul, kui juriidilisest isikust aktsionäri puhul on esindusõigus registreeritud Eesti äriregistris (nt juhatuse liige või prokurist), ei ole vaja esindusõigust tõendavat dokumenti koos hääletussedeliga saata.

E-postiga edastatud hääletussedeli kättesaamisest teavitatakse aktsionäri esimesel võimalusel pärast hääletussedeli kättesaamist ning selle tehnilist kontrollimist e-posti aadressil, kust hääletussedel saadeti.

**5.2. Posti teel hääletamine enne üldkoosolekut**

Enne üldkoosolekut posti teel hääletamiseks täidab aktsionär elektrooniliselt või omakäeliselt hääletussedeli nõutud andmetega ning tähistab X-iga arusaadaval moel oma hääle (vastavalt „poolt“, „vastu“, „erapooletu“ või „ei hääleta“) iga otsuse eelnõu kohta. Peale hääle tähistamist kinnitab aktsionär paberkandjal hääletussedeli omakäelise allkirjaga.

Posti teel hääletamisel on koos hääletussedeliga vajalik juhatusele saata ka koopia allkirjastaja isikut tõendava dokumendi isikuandmetega leheküljest, et tagada enne koosolekut hääletamisel aktsionäri tuvastamine ning hääletamise turvalisus ja usaldusväärsus.

Aktsionär saadab täidetud ja omakäeliselt allkirjastatud hääletussedeli koos isikut tõendava dokumendi koopiaga juhatusele hiljemalt 16. märtsil 2023 kella 12.00-ks Tallinna Kaubamaja Grupp AS aadressil Kaubamaja 1, 10143 Tallinn.

Kui aktsionäri eest täidab ning allkirjastab hääletussedeli aktsionäri esindaja, tuleb koos hääletussedeliga saata ka üldkoosoleku kutses nimetatud üldkoosoleku osalejate registreerimiseks vajalikud esindusõigust tõendavad dokumendid. Juhul, kui juriidilisest isikust aktsionäri puhul on esindusõigus registreeritud Eesti äriregistris (nt juhatuse liige või prokurist), ei ole vaja esindusõigust tõendavat dokumenti koos hääletussedeliga saata.

**6. Üldkoosolekut kajastaval veebiseminaril osalemine**

Aktsionäridel on võimalik osaleda korralist üldkoosolekut kajastaval veebiseminaril, mille kaudu on võimalik jälgida ja kuulata üldkoosolekul toimuvat ning küsida küsimusi. Veebiseminari kaudu hääletamist ei toimu. Veebiseminar toimub eesti keeles.

Üldkoosoleku veebiseminaril osalemiseks palume aktsionäril registreeruda hiljemalt 16. märtsil 2023 alljärgneva veebilingi kaudu: <https://nasdaq.zoom.us/webinar/register/WN_7BKqLZovSKmU9vCEq5DDHA>.

Peale registreerimist saadetakse link veebiseminarile ning juhised keskkonna kasutamiseks. Kui aktsionär osaleb veebiseminaril esimest korda, palutakse alla laadida vajalik rakendus. Juhul kui rakenduse allalaadimine ei õnnestu, avaneb automaatselt veebibrauser, mis võimaldab veebiseminari kuulata.

Üldkoosoleku veebiseminaril osalejatele saadetakse üks tund enne veebiseminari algust meeldetuletuseks e-kiri.

Veebiseminaril tutvustavad ettevõtte tulemusi ja küsimustele vastavad juhatuse esimees Raul Puusepp, finantsdirektor Marit Vooremäe ja õigusdirektor Helen Tulve. Kuna veebiseminari aeg on piiratud, palume küsimused saata hiljemalt 16. märtsil 2023 kell 12.00-ks e-kirjaga aadressil tkmgroup@kaubamaja.ee.

Veebiseminar salvestatakse ning avalikustatakse nii ettevõtte veebilehel https://www.tkmgroup.ee kui ka Nasdaq Baltic youtube.com kontol.

Küsimuste korral palun pöörduge Tallinna Kaubamaja Grupp AS poole telefonil 66 73 300 või e-posti aadressil: tkmgroup@kaubamaja.ee.